KIRJALLINEN KYSYMYS E-1560/02

esittäjä(t): Klaus-Heiner Lehne (PPE-DE) komissiolle

(3. kesäkuuta 2002)

Aihe: Euroopan komission Kiinan-politiikka

Euroopan komission sisäisen Kiinan-strategiaa koskevan tiedotteen mukaan meneillään olevassa ohjelmassa on varattu kaikkiaan 50 miljoonaa euroa oikeusvaltion ja kansalaisyhteiskunnan kehityksen tukemiseksi Kiinan kansantasavallassa.

1. Mitä toimia (avainsanoin ja esimerkein) näillä 50 miljoonalla eurolla tuetaan?

2. Tehdäänkö asiassa yhteistyötä jäsenvaltioiden samantyyppisten ohjelmien, esimerkiksi Saksan liittotasavallan oikeusohjelman, kanssa?

3. Mitkä virastot ja toimielimet vastaavat ohjelman toteutuksesta?

4. Millaisia kokemuksia näistä hankkeista on saatu?

Christopher Pattenin komission puolesta antama vastaus

(18. heinäkuuta 2002)

1. Komission yleisten Kiinaa koskevien poliittisten tavoitteiden mukaisesti hyvän hallintotavan tukeminen ja oikeusvaltion vahvistaminen ovat yksi komission 1. maaliskuuta 2002 hyväksymän Kiinaa koskevan strategia-asiakirjan (20022006) kolmesta yhteistyöperiaatteesta. Niihin on varattu 30 miljoonaa euroa vuosien 20022004 maaohjelmassa, joka on osa kyseistä strategia-asiakirjaa.

Tässä yhteydessä on laadittu kaksi ohjelmaehdotusta. Niistä toisen tavoitteena on torjua laitonta siirtolaisuutta ja ihmiskauppaa Kiinan ja Euroopan välillä. Siihen voidaan sisällyttää kyseisille ilmiöille alttiina oleville ryhmille suunnattuja tiedotuskampanjoita, toimia Kiinan ja EU:n viranomaisten valmiuksien parantamiseksi laittoman siirtolaisuuden paljastamisessa ja ehkäisemisessä sekä toimia tiedonvaihdon ja tutkimuksen edistämiseksi. Komission ja Kiinan väliset keskustelut ovat vasta alkaneet.

Toisen ehdotuksen tavoitteena on tukea Kiinan kehittymäisillään olevaa kansalaisyhteiskuntaa.

Nämä kaksi uutta ohjelmaa ovat jatkoa useille saman alan käynnissä oleville hankkeille, joista esimerkkeinä mainittakoon EU:n ja Kiinan oikeudellisen yhteistyön ohjelma (13,2 miljoonaa euroa), EU:n ja Kiinan kylähallinnon koulutusohjelma (10,7 miljoonaa euroa), ihmisoikeusalan pienhankeohjelma (0,84 miljoonaa euroa) ja EU:n ja Kiinan yhteistyöverkosto YK:n ihmisoikeusyleissopimusten ratifioimiseksi ja täytäntöönpanemiseksi (1,4 miljoonaa euroa).

2. Useiden jäsenvaltioiden, Saksa mukaan luettuna, kahdenvälisiin avustusohjelmiin Kiinan kanssa kuuluu hyvää hallintotapaa ja oikeusvaltion vahvistamista koskevia hankkeita. EU:n avun ja jäsenvaltioiden kahdenvälisen avun koordinointi on keskeinen osa Kiinan-strategiaa, ja komission

lähetystö ja jäsenvaltioiden suurlähetystöt Pekingissä tekevät sitä säännöllisesti. EU:n ja Kiinan oikeudellisen yhteistyön ohjelmassa painopiste on yleisessä johdatuksessa Euroopan laki- ja oikeusjärjestelmiin, mukaan luettuina hallinto-, kauppa- ja rikosoikeus. Jäsenvaltioiden ja Kiinan kahdenväliset avustusohjelmat sopivat paremmin niiden oikeusjärjestelmien yksityiskohtaiseen käytännön tutkimustyöhön.

3. Komission lähetystö Pekingissä vastaa Kiinan-strategiaan liittyvien hankkeiden täytäntöönpanosta. Edellä mainittujen kahden uuden, maaohjelman yhteydessä ehdotetun ohjelman rakennetta ja yksityiskohtaisia täytäntöönpanosääntöjä ei ole vielä vahvistettu. EU:n ja Kiinan oikeudellisen yhteistyön ohjelman tavanomaisesta hallinnosta vastaa British Council. Lisätietoja hankkeiden täytäntöönpanovaiheesta löytyy lähetystön Internet-sivuilta(1).

4. Edellä mainitut hankkeet ovat edenneet yleisesti ottaen tyydyttävällä tavalla, mutta jälkiarviointeja ei ole vielä saatavilla. Osana vuosille 20032006 laadittua Kiinan-strategiaa toteutettavia ohjelmia ei ole vielä pantu alulle, mutta komissio aikoo seurata niiden täytäntöönpanoa ja arvioida ne tarkkaan.

(1) http://www.delchn.cec.eu.int/en/Co-operation/Project_Fiches.htm.